text: Започва съдебният процес срещу Гюлен и над 200 военни – Труд
  Започва съдебният процес срещу Гюлен и над 200 военни
  22.05.2017 • 08:58
  В Анкара днес започва съдебният процес срещу лидера на организацията ФЕТО Фетхуллах Гюлен и 221 военни, сред които 26 са генерали, предаде БГНЕС.
  От общо 221 души, които ще се изправят пред съда, 200 са в затвора, 9 са на свобода срещу подписка, 12 са бегълци, 12 са цивилни – учители, държавни служители и търговци. Всички те са обвинени в погазване на конституцията, опит за премахване на републиканския ред, на парламента и правителството чрез използване на принуда, насилие и жестокост, в ръководство и членство в терористична организация.
  Освен това те трябва да получат наказание за опита за покушение над президента, за убийството на 250 граждани на страната, за опита за убийството на 2 735 души и ограничаване на свободата на висши военни командири и държавни служители.
  Преди ден в."Йени шафак" публикува част от показанията на майора от националното разузнаване MIT с инициали О.К. От тях става ясно, че разузнавателната агенция е била информирана за подготовката на преврата 7 часа преди старта на действията на въоръжените сили на 15 юли м.г. вечерта. Други двама висши военни – командващият сухопътните сили Салих Зеки Чолак и зам.-началникът на Генералния щаб Яшар Гюлер твърдят в показанията си, че още в 14,30 ч. същия ден ръководителят на разузнаването Хакан Фидан е бил уведомен за възможен преврат, но не е реагирал по никакъв начин.
  В началото на април, когато кампанията за референдума беше в разгара си, лидерът на опозиционната Републиканска народна партия Кемал Кълъчдароглу заяви, че разполага с доказателства за това, че опитът за преврат е бил контролиран от властите и подготвя специален доклад, но отложи разкритията си за по-късно. Тогава на среща с ръководителите на телевизиите Кълъчдароглу разкри още, че сред депутатите на управляващата ПСР има 120-180 души, които са хора на проповедника Фетхуллах Гюлен, обвинен за организирането на опита за преврат от 15 юли м.г., но имената им умишлено се укриват.